CELEX: 52012DP0151
Language: sk
Date: 2012-05-10 00:00:00
Title: Žiadosť o ochranu parlamentnej imunity Cornelia Vadima Tudora Rozhodnutie Európskeho parlamentu z  10. mája 2012 o žiadosti o ochranu imunity a výsad Cornelia Vadima Tudora (2011/2100(IMM))

10.9.2013   
            
            
               SK
            
            
               Úradný vestník Európskej únie
            
            
               CE 261/41
            
         Štvrtok 10. mája 2012Žiadosť o ochranu parlamentnej imunity Cornelia Vadima Tudora
   P7_TA(2012)0151
   Rozhodnutie Európskeho parlamentu z 10. mája 2012 o žiadosti o ochranu imunity a výsad Cornelia Vadima Tudora (2011/2100(IMM))
   2013/C 261 E/08
   
      Európsky parlament,
   
               —
            
            
               so zreteľom na žiadosť Cornelia Vadima Tudora zo 14. apríla 2011, oznámenej na plenárnej schôdzi 9. mája 2011, v ktorej žiada o ochranu svojej imunity v súvislosti s konaním, ktoré proti nemu začal generálny prokurátor Najvyššieho kasačného a odvolacieho súdu v Rumunsku,
            
         
               —
            
            
               so zreteľom na to, že Corneliovi Vadimovi Tudorovi boli poskytnuté dve príležitosti na vypočutie v súlade s článkom 7 ods. 3 rokovacieho poriadku,
            
         
               —
            
            
               so zreteľom na články 8 a 9 Protokolu o výsadách a imunitách Európskej únie z 8. apríla 1965, ako aj na článok 6 ods. 2 Aktu o priamych a všeobecných voľbách poslancov Európskeho parlamentu z 20. septembra 1976,
            
         
               —
            
            
               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010 a 6. septembra 2011 (1),
            
         
               —
            
            
               so zreteľom na článok 72 rumunskej ústavy,
            
         
               —
            
            
               so zreteľom na list veľvyslanca Rumunska zo 7. októbra 2011,
            
         
               —
            
            
               so zreteľom na článok 6 ods. 3 a článok 7 rokovacieho poriadku,
            
         
               —
            
            
               so zreteľom na správu Výboru pre právne veci (A7-0151/2012),
            
         
               A.
            
            
               keďže poslanec Európskeho parlamentu Corneliu Vadim Tudor požiadal o ochranu svojej parlamentnej imunity v súvislosti s konaním na Najvyššom kasačnom a odvolacom súde v Rumunsku,
            
         
               B.
            
            
               keďže žiadosť pána Tudora týkajúca sa trestnoprávneho konania, v ktorom je obvinený z ohrozovania súdneho exekútora a niekoľkých policajných úradníkov a páchania násilných skutkov proti nim, urážania a všeobecne z pokusov o marenie výkonu súdneho rozhodnutia v súvislosti s vykázaním politickej strany Romania Mare z jej bukureštských priestorov dňa 4. januára 2011,
            
         
               C.
            
            
               keďže Corneliu Vadim Tudor je v tomto trestnoprávnom konaní obvinený z opovrhovania súdom a neetického správania a narúšania pokoja,
            
         
               D.
            
            
               keďže podľa článku 8 Protokolu o výsadách a imunitách Európskej únie poslanci Európskeho parlamentu nepodliehajú žiadnej forme vyšetrovania, zadržania alebo súdneho stíhania vo vzťahu k vyjadreným názorom alebo hlasovaniu pri výkone svojich úloh a keďže podľa článku 9 tohto protokolu poslanci požívajú na území ich vlastného štátu imunitu priznanú poslancom ich parlamentu,
            
         
               E.
            
            
               keďže vo svojom liste sa pán Tudor odvoláva na články 8 aj 9 protokolu (bývalé články 9 a 10); keďže článok 9 nie je vzhľadom na článok 72 rumunskej ústavy relevantný a jeho žiadosť sa musí preto vykladať tak, že je založená výlučne na článku 8,
            
         
               F.
            
            
               keďže predseda Výboru pre právne veci požiadal vo svojom liste z 8. júna 2011 rumunské orgány o ďalšie bližšie podrobnosti konania voči pánu Tudorovi,
            
         
               G.
            
            
               keďže rumunské orgány v liste zo 7. októbra 2011 uvádzajú: „Vzhľadom na to, že pán Tudor nebol zadržaný, zatknutý ani prehľadávaný, nie je potrebné vyžiadať si súhlas Európskeho parlamentu. Keďže tento prípad nesúvisí s jeho hlasovaním ani s politickými názormi vyjadrenými počas výkonu jeho mandátu a pán Tudor nebol ani zadržiavaný, zatknutý alebo prehľadávaný, žiadosť o zbavenie imunity pána Tudora nebola považovaná za potrebnú”,
            
         
               H.
            
            
               keďže vykázanie strany Romania Mare z jej priestorov a súvisiace okolnosti skutočne predstavujú občianskoprávnu a trestnoprávnu skutkovú podstatu, ktorá nemá jednoznačnú a priamu súvislosť s výkonom povinností pána Tudora ako poslanca Európskeho parlamentu,
            
         
               I.
            
            
               keďže pán Tudor nevyužil príležitosť objasniť príslušnému výboru svoju žiadosť o ochranu jeho imunity, najmä v súvislosti s listom rumunských orgánov,
            
         
               1.
            
            
               rozhodol sa neochraňovať imunitu a výsady Cornelia Vadima Tudora;
            
         
               2.
            
            
               poveruje svojho predsedu, aby ihneď postúpil toto rozhodnutie a správu gestorského výboru príslušnému orgánu Rumunska a Corneliovi Vadimovi Tudorovi.
            
         
      (1)  Vec 101/63 Wagner/Fohrmann a Krier, Zb. 1964, s. 195, vec 149/85 Wybot/Faure a ďalší, Zb. 1986, s. 2391, vec T-345/05 Mote/Parlament, Zb. 2008, s. II-2849, spojené veci C-200/07 a C-201/07 Marra/De Gregorio a Clemente, Zb. 2008, s. I-7929, vec T-42/06 Gollnisch/Parlament (zatiaľ neuverejnené v zbierke) a vec C-163/10 Patriciello (zatiaľ neuverejnené v zbierke).